
Уважаеми читатели на регионален месечник „Вяра”, Честита новата 2008 година с пожелание за здраве, кураж и вяра в доброто!

„Не унивайте приятели добри, не се срамувайте от недъга свой, щом до нас стоят добри хора, които в трудности са нашата упора.”

Приятно ми е да Ви запозная с живота на хората с увреждания от община Д. Дъбник, между Дунав и Балкана, където се вие синьо-бялата лента на р. Вит и житата с часове наедряват, се шири земята на нашата община. Плодородна и гостоприемна, богата на природни дарове, тя е скътала в себе си неповторимата красота на българската природа и силата на непреклонния дух. А имената на селищата – Крушовица, Бъркач, Садовец, Петърница, Градина, Горни и Долни Дъбник са свързани с природата, поминъка и героизма на хората живеещи в нея. Край с. Садовец е отсядал щаба на генерал Гурко, а край Д. Дъбник загива генерал Лавров – командващ на финландския полк, затова е осеяна Дъбнишката община с паметници и могили на признателността. 

„Заедно в делници и празници”, е девизът на хората с увреждания и пенсионери от общината. От 1999г. в града ни освен клуб на пенсионера, бе открит и клуб на инвалида, в който заедно си подават ръка членовете на ССБ, СИБ и секцията на диабетиците. От тогава заедно честваме всички празници – 1 октомври – Международен ден на възрастните, 15 октомври – Международен ден на белия бастун, 14 ноември – Международен ден на диабетика, 3 декември – Международен ден на хората с увреждания. Заедно честваме и Коледа и Нова година, 3 март, 8 март, Великден и много други.

На проведените здравни беседи по спечелен проект от ТСО на слепите присъстваха всички желаещи. За дълго ще се помнят срещите с д-р Данов – невролог, с проф. Хр. Маринов – наш съгражданин, с д-р Парашкевов, с д-р Кирилова и др. Много полезна беше срещата ни с представители на НОИ, осъществена със съдействието на г-жа Г. Станимирова – управител на НОИ за гр. Плевен. Залата на читалище „Илия Бешков” винаги е отворена за нас, а нашите млади приятели от детска вокална група „Звездици” с р-л В. Петкова са винаги добре дошли при нас. Най - малките наши изпълнителки Ива, Краси и Ани, които също имат зрителни проблеми, отскоро също ни веселят. Читалищният състав за стари градски песни, както и певческия състав на пенсионерите, а също така и наши изпълнители, са винаги желани гости за срещи.

А за екскурзии едва ли има организации, които да ни надминат. Само за 2007г. са 8 на брой. Всяка година правим и по няколко посещения на театрални постановки в гр. Плевен. Благодарим за подкрепата на Общината и регионалните организации на ССБ и СИБ. 

Веселина Дончева Вълчинкова
Председател ССБ гр.Долни Дъбник
Бяха начертани приоритетите в работата на бъдещия обществен съвет
Една от задачите на проекта : мрежа за социално включване на хората с увреждания: на сдружение „Здраве за всички” е създаване на обществени съвети, които да позволят повишаване активността на местните общински и областни управи и  представителите на организациите на хората с увреждания да участват по-активно в обществения живот, с цел повишаване възможностите за тяхната реализация.
На 12.12.2007 в зала „Плевен” на областта се проведе събиране, като естествено продължение на срещата от 21.11.2007 в учебния център на ул. Хемус 4 .Координаторът на проекта Ирен Стефанова в резюме представи тази част от проекта и анализира направеното досега в другите области, като изтъкна добрата работа в Пазарджик. Предстои създаване на такива съвети в Смолян и Благоевград. Николинка Димитрова, като координатор на създадената работна група прочете в проект приоритетите, по които да работи обществения съвет. Последвалите изказвания и дебати доведоха до очертаването на четири направления по които да се работи. Те са: достъпна архитектурна среда, рехабилитация и социална интеграция, работа за намаляване дискриминационното отношение към хората с увреждания, убеждаване работодателите във възможностите на хората с увреждания. Иван Петков, координатор на проекта за Плевен бе избран за координатор и на съвета, а неговата сътрудничка за секретар. Координатори на отделните направления са Николинка Димитрова, Райна Шопова и Димитрина Каракирова. В новата структура са включени Върбан Мончев, Дамяна Христова, Снежина Кежева, Албенка Игнатова, Николинка Димитрова, доц. д-р Силвия Цветанова, Надежда Вълчева, Рени Шопова, Веселка Йочева и Борислава Коджабашева. Съветът ще представлява една отворена система, която ще включва и представители от цялата област. Следващото събиране ще бъде след 20.01.2008.

инж. Румен Петков,
организатор клуб ССБ Плевен

Нова интернет страница

DECART е IBSP (доставчик на интегрирани web приложения и услуги), специализиран в дизайна и разработката на Интернет решения за управление на динамично web съдържание и бизнес процеси.

Ситуиран в три офиса в Европа, екипът ни помага на организации  от цял свят да управляват и обновяват своите web сайтове чрез  нашата лесна за използване и развитие платформа - iDECS.

Избирайки DECART, Вие получавате достъп до по-добри технологии, опита и уменията на професионален екип, комплексни web услуги и един успешен web сайт, който се развива успоредно с бизнеса Ви.

Сдружение „ Здраве за всички „ реализирайки проекта си „ Мрежа за социално включване „ финансира създаването на интернет сайт . Той е разработен от фирма DECART. Можем да го намерим на интернет адрес:

www.ohu-bg.org
БАЛИЗ  ПЛЕВЕН.Новини

Вълшебен ден

Сдружение БАЛИЗ - Плевен за втори пореден път взе участие в онлайн кампанията на ФПББ “Вълшебен ден за болно дете”. С предоставените средства от ФПББ Сдружение БАЛИЗ – Плевен организира детска дискотека под надслов “Аз танцувам с тебе”, в която взеха участие 32 деца и младежи със специални нужди, и техни придружители. 
Празничната вечер започна в 17 часа на 30.10.2007 год. във Военния гарнизонен клуб в гр. Плевен с народни хора, подбрани от професионален ди джей. Всички деца и младежи със затруднения взеха участие в танците, а веселието достигна своята кулминация, когато като гост на “Вълшебния ден” дойде клоуна Гого, който донесе още радостни усмивки на детските лица, а те от своя страна му помагаха във фокусите.

Сдружение БАЛИЗ – Плевен благодари на всички, подкрепили кампанията “Вълшебен ден за болно дете” и допринесли за усмивките на децата със специални нужди.

Държавата отне от общините преотстъпените данъци. Едновременно им даде да определят местните налози, но в строг коридор

По-малко от шест месеца след като в конституцията бе дадено правото на общините да определят сами в определени граници размера на местните данъци и такси, тройната коалиция реши да ревизира прогласената политика за децентрализация на местната власт. Народното събрание прие промени в Закона за общинските бюджети, с които се премахва правото на общините да оперират свободно с преотстъпените от държавата пари от платения на тяхна територия данък върху доходите (ДОД). Също бяха приети и промените в Закона за местните данъци и такси, според които общините сами ще определят имуществените налози и патентния данък, но в определени от държавата коридори. 

В момента по-големите и богати общини получават от правителството преотстъпване на между 20 и 50 процента от платения доходен данък на тяхна територия. Те имат правото сравнително свободно да оперират с тези пари като финансират определени дейности. С останалите пари от събрания данък се финансират по-бедните общини с по-голяма безработица и по-ниски приходи. 

След приемането на промените в Закона за общинските бюджети преотстъпването ще бъде прекратено. За сметка на това държавата ще събира всички пари от ДОД и след това ще ги дава на местните власти под формата на субсидии за делегирани дейности като образование и здравеопазване. Това ще премахне възможността на общините да правят вътрешни преразпределения в рамките на тези средства.

Мотивите към промените в Закона за общинските бюджети, изложени от Министерския съвет, са, че субсидирането ще подобри финансирането на делегираните от държавата дейности и ще даде по-голяма стабилност на общините. 

Минималният размер на имотните данъци, данъка за дарение, наследство и за възмездно придобиване ще бъде сегашният, а максималният – до два пъти сегашния. За данъка върху колите коридорът е от сегашния размер до три пъти по-висок.

Местните данъци не могат да се променят през текущата календарна година. Когато до края на предходната година общинският съвет не е определил размерите на местните данъци за текущата година, те ще се събират на базата на действащия размер към 31 декември на предходната година.

В закона е записано още, че по отношение на основното жилище общинският съвет може да определи различен размер на данъка върху недвижимите имоти отново в граници - от 0,75 промила върху данъчната оценка на недвижимия имот до размера на данъка, определен от общинския съвет за останалите недвижими имоти, и от 0,4 промила за лица с увреждания със и над 50 на сто намалена работоспособност.

Патентният данък вече става местен. Размерите ще се определят от общинските съвети в предвидени минимални и максимални граници. За минимален в проектозакона е записан досегашният най-нисък размер, а за максимален - най-високият размер за страната. Предложено е още за дейностите, за които се дължи патентен данък в твърд размер, минималният данък за догодина да е равен на действащия в момента, а максималният да е два пъти по-висок. 

Хората с увреждания и градската среда. Швеция е пример в осигуряването на достъп за инвалиди, разказва РФИ в рубриката си "Европейски акценти"
В Швеция, която има население от 9 млн., 1 млн. са с ограничена двигателна способност или имат проблеми със зрението или слуха. Със сигурност има какво още да се направи, но страната е пример в осигуряването на достъп за инвалиди. Означаващ звук може да се чуе на много кръстовища в шведската столица - той е предназначен за незрящите хора, като ускореният звук показва, че пешеходецът може да премине. На много места има и врати, които се отварят сами, но освен това има и глас, който известява, че вратата е отворена. В ежедневието общественият транспорт е повече или по-малко адаптиран за инвалидите, трамваят в Стокхолм е лесно достъпен, а в метрото достъпът варира в зависимост от станциите. Националната агенция за инвалидите е създала, съвместно с музея на модерното изкуство, програма за лесен достъп, озаглавена "Един музей за всички". И тук вратите се отварят автоматично, но като че ли усилията са насочени отначало към достъпността на изкуството . За хората със слаб слух има предвидено аудио обяснение, което се приема от слуховия им апарат. В музея на модерното изкуство има и пет релефни платна за незрящите. Холандия също има какво да покаже на останалите европейски страни. Голяма част от трамваите в Амстердам могат да бъдат използвани от инвалиди, а старите мотриси, които имат по няколко стъпала са добре означени в разписанието на всички спирки. Въпреки достъпността на обществения транспорт много малко са инвалидите в Амстердам, които ползват услугите му. Това е така, защото от десет години насам кметството на града предлага на трудноподвижните хора цяла флота от микробуси, които осигуряват транспорт от врата до врата. Достатъчно е да се набере зелен телефонен номер един час предварително. Услугата е достъпна всеки ден от 6 ч. до полунощ. Цените на този транспорт са съвсем "народни" - една годишна карта струва 15 евро и както при трамваите, пропътуваното разстояние се заплаща в зависимост от зоните. Към базовия билет от 1,25 евро се прибавят по 0,25 евро за всяка премината зона.
Градската среда у нас за хората с увреждания е все още враждебна към тях, изпълнена с перипетии и неудобства, които всеки ден тези хора трябва да преодоляват, за да поддържат своя социален живот. В Законово и нормативно отношение документацията за достъпност на архитектурната среда е факт, но практическото изграждане на достъпна среда е незадоволително.
Средата всеки ден им напомня, че са различни. Малко от тротоарите в големите градове са скосени за инвалидните колички. Затова хората на инвалидни колички са принудени да бъдат част от интензивния автомобилен трафик. В София има само два асансьора за хора с физически увреждания - на Орлов мост и на Централна гара, и две платформи за инвалиди на две от метростанциите. А в същото време законът за устройство на територията задължава общините ежегодно да заделят средства за изграждане на рампи на външни стълбища, платформи на вътрешните за хората с физически недостатъци, озвучаване на пешеходни пътеки за хората със зрителни проблеми. Направата на пешеходна релефна пътека, която е удобна за хората със зрителни проблеми не струва повече от 500 лева. Една такава е имало преди години във Варна. Вървейки по нея незрящите са усещали, че преминават по пешеходна пътека. Съоръженията за достъпност на практика системно не се изграждат. Ако се построи съоръжение, то откриването му се превръща в събитие - като новооткритата рампа на катедралния храм "Св. Александър Невски", чието огласяване е в рамките на силна пиар кампания за изпълнителя на проекта. Не липсват и парадоксите. На хората с увреждания се отпускат различни добавки за храна, наем, лекарства, за транспорт, но транспортните средства не са пригодени за тях. Без придружител или куче водач един незрящ човек не може да ползва градския транспорт. При изграждане на новите сгради малко са проектантите, които се съобразяват с изискванията за достъпност. Здравни заведения, поликлиники, театри, заведения за обществено хранене, ресторанти не са съобразени с тези хора. Единственото заведение, в което, например има меню на брайлово писмо, е в Студентския град.
Художникът Данаил Мицев подреди изложба в Общинската галерия
Въпреки влошеното си зрение творецът отново доказва невероятното си майсторство чрез акварела

Известният художник Данаил Мицев откри на 14 ноември поредната си самостоятелна изложба. Тя е експонирана в плевенската Общинска художествена галерия. Изложени са повече от 60 негови картини. Творецът е с почти 90% загуба на зрение и творбите му, както казва той, са рисувани по интуиция. 
Със средствата на акварела Данаил Мицев пресъздава спомени от детството, любими пейзажи природни състояния и прекрасни лица.
Те взривяват усещанията на посетителите със своя ярък, светъл колорит и същевременно успокояват с форми и съдържание. 

Въпреки лошото зрение художникът смело работи с една от най-трудните и капризни материи - акварела, от който са се отказали много други известни художници. 

Присъстващите на откриването на изложбата споделиха, че творбите на Данаил Мицев са тържество на творческия дух и сила. А според автора задачата на изкуството е да извисява човешкия дух и да прави хората по-добри.

ПОСОКИ
Авиокомпаниите без право да отказват превоз на инвалиди

На борда ще се пускат колички и кучета водачи

Нови правила срещу дискриминацията на инвалиди и възрастни хора в самолетите влизат поетапно в сила за полетите от летища в страни членки на Европейски съюз, съобщи  Европейската комисия, цитирана от Асошиейтед прес.
Съгласно новите правила на борда могат да се качват инвалидни колички, както и кучета водачи ще имат достъп до салоните. На авиокомпаниите, туристическите агенции и оператори се забранява да отказват да превозят пътници заради "ограничената им подвижност".
Мерките също ще забранят на евтините авиокомпании да въвеждат ограничения за броя на пътниците инвалиди и да налагат такси за клиенти, използващи инвалидни колички. Кучетата водачи ще трябва да имат осигурен достъп до борда на самолетите. Летищата и самолетите ще трябва да бъдат оборудвани със съоръжения като асансьори и рампи в помощ за придвижване на инвалидите и старите хора.

Повечето авиокомпании и летища вече предлагат безплатна помощ за инвалиди и стари хора и подкрепят новите закони.
Съставители:инж.Румен Петков, н.с.
 Гена Дочева

 Владимир Петков

